open-index/open-wikipedia-markdown huggingface dataset:
Montse Pena

**Montserrat Pena Presas**, nada en Sada o 27 de abril de 1981, é unha crítica literaria galega.

## Traxectoria 
[miniatura|Con [Rosalía Fernández Rial, Pontevedra, 25/05/2018]]
Especialista en literatura infantil e xuvenil, licenciouse en Filoloxía Galega, obtivo o Diploma de Estudos Avanzados en Teoría da Literatura e Literatura Comparada e doutorouse pola Universidade de Compostela. A súa tese, dirixida por Dolores Vilavedra e Bieito Valdivia, titúlase "Feminismo, xénero e coeducación na literatura infantil e xuvenil: historia crítica e aplicación didáctica" (2016). Ademais, obtivo un máster en Edición pola Universidade de Salamanca. Foi profesora de lingua, literatura e cultura galegas na Bangor University (Gales), e, actualmente, traballa como profesora no Departamento de Didácticas Aplicadas da Universidade de Santiago de Compostela no campus de Lugo.

No eido da crítica literaria, colabora en diferentes suplementos culturais (*Faro da Cultura*, *ProTexta*, *Sermos Galiza*) e revistas especializadas (*Grial*, *Anuario de Estudos Literarios Galegos*, *Madrygal. Revista de Estudios Gallegos*, entre outras), tendo publicado artigos sobre Carlos Casares, Agustín Fernández Paz ou Xohana Torres.

É coautora de materiais didácticos moi variados, entre eles os libros de Lingua e Literatura Galega para a ESO de Editorial Galaxia. Colaboradora do Diario Cultural da Radio Galega.
En 2023 nomeárona membro correspondente da Real Academia Galega.

## Obras 
### Edición 
* Carlos Casares. *As laranxas máis laranxas de todas as laranxas* (2017)*.* Santiago de Compostela: Consello da Cultura Galega.
* *Epistolario a Fernández del Riego. Ricardo Carballo Calero* (2006)*.* Ed. con Dolores Vilavedra. Vigo: Editorial Galaxia.
* *Guía de literatura infantil e xuvenil non discriminatoria. II* (2010). Ed. con Pilar Sampedro. Santiago de Compostela: Xunta de Galicia.

### Ensaio 
* *Un chapeu negro e un nariz de pallaso. Tras os pasos de Roberto Vidal Bolaño* (2013). Vigo: Galaxia. Libro DVD, o texto de Montse Pena e Gonzalo Enríquez Veloso é autor do documental que acompaña o libro. 76 páxs. ISBN 978-84-9865-480-6.
* *Feminismos e literatura infantil e xuvenil en Galicia* (2018)*.* Santiago de Compostela: Edicións Laiovento. 172 páxs. ISBN  978-84-8487-404-1.
* *A voz insurrecta: María Victoria Moreno, entre a literatura e a vida* (2018). Vigo: Galaxia. 180 páxs. ISBN 978-84-9151-156-4.
* *Intempestiva. Biografía (literaria) de Xela Arias* (2021)*.* Vigo: Galaxia. 132 páxs. ISBN 978-84-9151-620-0.
* *Ax(e)itar a lingua. Orientacións para unha comunicación inclusiva no ensino* (2022). Con María Caamaño Rojo. Federación de ensino da CIG en colaboración coa Asociación Socio-Pedagóxica Galega (AS-PG).

### Didáctica 
* *Unidade didáctica para Bacharelato sobre a obra "Feminismos. A historia cóntana as vencedoras" de Anna Figueirido* (2020). Vigo: Galaxia.
* *Unidade didáctica para Educación Secundaria Obrigatoria sobre a obra "Feminismos. A historia cóntana as vencedoras" de Anna Figueirido* (2020). Vigo: Galaxia.

### Tradución 
* Eric Carle. *A eiruguiña comellona* (2011)*.* Kókinos.

## Notas 
## Véxase tamén 
### Ligazóns externas 
*
Audiencia (medios de comunicación)

A **audiencia** dos medios de comunicación é a cantidade de persoas que seguen un medio, sexa este unha publicación periódica, unha radio, unha televisión e mesmo unha páxina web. Mídese a través da cota de audiencia, que representan as porcentaxes de consumo dun medio determinado en relación ao consumo total.

## Sistemas de medida 
O cálculo da audiencia realízase a través de medir canta xente está a oír unha radio (ouvintes), ver unha televisión (telespectadores), mais tamén en relación á prensa e das revistas (lectores) e, recentemente, o tráfico que unha determinada web ten (visitas).

Nas medicións adoitan terse en conta parámetros como son o máximo e o mínimo de cota de audiencia da cada programa, a fidelidade ou a cota de audiencia das cadeas durante un período de tempo determinado (como pode ser unha semana, un mes ou un ano). Unha forma de medir as audiencias é a través de enquisas ou de aparellos como audímetros.

Os cálculos desagréganse polos distintos medios de comunicación que forman parte do estudo (xornais, cadeas de televisión ou de radio...).

A súa importancia radica en que canta maior for a audiencia dun determinado medio, maior pode ser o rendemento que tirar da súa publicidade ou maior a atracción que supón anunciarse nun medio concreto.

## Véxase tamén 
### Ligazóns externas 
* Enquisa Xeral de Medios en España
Roberto Pascual

**Roberto Pascual Rodríguez**, nado no Carballiño o 20 de setembro de 1981, é un dramaturgo, profesor, investigador teatral e político galego.

## Traxectoria 
[miniatura|Papeleta das [Eleccións ao Parlamento Europeo de 2024.]]
Doutor en Estudos da Literatura e da Cultura. Licenciado en Filoloxía Galega e posgraduado en Arte Dramática pola Universidade de Santiago de Compostela. Diploma de Estudos Avanzados en Teoría da Literatura e Literatura Comparada, cunha investigación sobre o teatro galego. Tamén realizou estudos de Teleperiodismo no IORTVE. 

Foi actor na Aula de Teatro da Universidade de Santiago de Compostela, onde traballou en cinco espectáculos dirixidos por Roberto Salgueiro. Publicou en revistas como *Tempos Novos*, Grial, *Primer Acto*, *Anuario Grial de Estudos Literarios Galegos*, *Artez*, *Escaramuza* etc. Forma parte do consello de redacción de *Madrygal. Revista de estudios gallegos*, da Universidade Complutense de Madrid, e mais da *Revista Galega de Teatro*. Dirixe a colección *Abrente* de Teatro na editorial *Difusora*.

Foi profesor colaborador de lingua, literatura e cultura galegas na Universidade Complutense de Madrid, e profesor de galego no Espacio de las Lenguas Ibéricas y Prehispánicas do Instituto Cervantes. Tamén profesor e xefe de estudos da Escola Superior de Arte Dramática de Galicia.

En 2009, foi nomeado director da Mostra Internacional de Teatro de Ribadavia onde recibiu premios como o Premio da Cultura Xunta de Galicia na Modalidade de Artes Escénicas 2013, Premio Bianual FEGATEA (Federación Galega de Teatro Afeccionado) 2014, Premio Rosa María Cano á Xestión Cultural Vinculada ás Artes Escénicas da Feira de Teatro de Castela e León 2017.

Membro da Asociación de Escritores en Lingua Galega e da Asociación de Directores de Escena de España. Participou en multitude de congresos, foi xurado de premios teatrais e Membro da Comisión redactora do informe 'As artes escénicas en Galicia: situación e perspectivas', Consello da Cultura Galega, 2013.

### Teatro 
* *Sophie non é o meu nome de guerra* (2021). Deputación da Coruña. 41 páxs.

### Obras colectivas 
* *A cultura é un dereito. Unha visión social da cultura* (2023). Deputación da Coruña. Alberto de Boiro, coord.
* *Chévere, trinta e cinco anos de axitación cultural* (2022). Ed. Kalandraka.
* *Elsinor no Finis Terrae. Estudos transversais sobre teatro galego* (2022). Ed. Peter Lang. Carlos-Caetano Biscainho, coord.
* *40 anos daquel Abrente* (2013). Con Inma López Silva e Dolores Vilavedra.
* *Literatura dramática. Unha aproximación histórica.* (2007) Ed. Galaxia. Manuel F. Vieites, coord.
* *Cento* *vinte* *e* *cinco* *anos* *do* *teatro* *en* *galego*. 1882-2007. (2007). Ed. Galaxia. Manuel F. Vieites, coord.
* *Palabra e acción. A obra de Manuel Lourenzo no sistema teatral galego* (2006). Tris Tram. Coordinador.
* *25 anos. Mostra Internacional de Teatro Ribadavia* (2009). Difusora. Con Inma López Silva e Xosé Luís Méndez Ferrín.
* *VI Encontro de Escritores Galegos. Literatura e proxección exterior* (2012). Deputación da Coruña.

## Notas
Xabier Paz

**Xabier Paz Canalejo**, nado na Coruña o 4 de maio de 1949, é un escritor galego.

## Traxectoria 
Reside en Vigo, Doutor en Ciencias Biolóxicas, campo no que traballa desde 1985, e no que exerceu de investigador (biólogo pesqueiro) no Centro Oceanográfico. Foi colaborador do *Suplemento das Artes e das Letras* do *Faro de Vigo* e máis recentemente das revistas *Sobremesa* e *Viajes de National Geographic*, así como da revista galega de pensamento crítico *Inzar Razóns*.

## Obras 
### Poesía 
* *Sedimentos* (2001). A Coruña: Espiral Maior. ISBN 978-84-95625-37-3.
* *No canto do mar* (2005). A Coruña: Espiral Maior. ISBN 978-84-96475-05-2
* *Filoxenia do sangue* (2006). Deputación de Pontevedra. 85 páxs. ISBN 84-8457-269-2.
* *Materia de Lucrecio* (2006). Vigo: Xerais. 96 páxs. ISBN 978-84-9782-474-3.
* *Cantos milesios* (2007). eDixital.
* *Antroposofía xeral* (2023). A Coruña: Medulia. ISBN 978-84-19438-75-1.
* *Marxinalia. Poesía reunida* (2001-2024). A Coruña: Medulia. 456 páxs. ISBN 978-84-10324-41-1.

### Narrativa 
* *Renacer* (2008). Vigo: Xerais. 304 páxs. ISBN  978-84-9782-822-2. ePub: ISBN 978-84-9121-212-6.
* *As vidas de Nito* (2013). Vigo: Xerais. 400 páxs. ISBN 978-84-9914-487-0. ePub: ISBN 978-84-9914-411-5.
* *A galera de Xelmírez* (2015). Vigo: Xerais. 160 páxs. ISBN 978-84-9914-882-3. ePub: ISBN 978-84-9914-879-3.
* *Aníbal e a Pintora* (2017). Vigo: Xerais. 376 páxs. ISBN 978-84-9121-137-2. ePub: ISBN 978-84-9121-140-2.
**Galileo no espello da noite* (2019). Vigo: Xerais. 328 páxs. ISBN 978-84-9121-548-6. ePub: ISBN 978-84-9121-554-7.
**A barcelonesa* (2021). Vigo Xerais. 272 páxs. ISBN 978-84-9121-914-9. ePub: ISBN 978-84-9121-918-7.
**O libro e o tapiz* (2023). Vigo: Xerais. 280 páxs. ISBN 978-84-1110-363-3. ePub: ISBN 978-84-1110-371-8. Entre os séculos XI e XII as figuras da raíña Urraca I e do arcebispo Diego Xelmírez enchen un tempo decisivo na nosa historia.
**A filla de Lucrecia* (2025). Vigo: Belagua. 200 páxs. ISBN 978-84-128106-8-4.

### Crónica/viaxes 
* *Follas de bacallau* (2005). Vigo: Xerais. 336 páxs. ISBN 978-84-9782-298-5.
### Obras colectivas 
* *Negra sombra. Intervención poética contra a marea negra* (2003). Asociación de Escritores en Lingua Galega.
* *A Coruña á luz das letras* (2008). Trifolium.
* *A cidade na poesía galega do século XXI* (2012). Toxosoutos.
* *150 Cantares para Rosalía de Castro* (2015). libro electrónico.

## Notas
Diego Pardo Amado

**Diego Pardo Amado**, nado na Coruña en 1983, é un filólogo e ensaísta galego.

## Traxectoria 
Licenciado en Filoloxía Galega pola Universidade da Coruña. Interesado pola literatura galega do século XIX, colabora con artigos en prestixiosas publicacións como *Murguía. Revista Galega de Historia*, *Madrygal. Revista de Estudios Gallegos*, *Anuario Grial de Estudos Literarios Galegos*, *Revista Galega de Filoloxía*, *Terra e Tempo* etc. Foi lector no Centro de Estudos Galegos de Oxford. Dá clases de lingua e literatura galega no IES Eduardo Blanco Amor de Culleredo.

## Obra 
### Ensaio 
* *Rosalía de Castro. A luz da ousadía*, 2009, Laiovento.
* *Rosalía e Murguía na procura da patria soñada*, 2011, Lóstrego Edicións.

### Traducións 
* *Construción de cimentos e saneamentos: traza e construción de cimentacións e redes horizontais de saneamento*, de Marta Fernández Pérez, Jorge Costal Blanco e Juan Ignacio del Campo Domínguez, 2005, Netbiblo.
* *Procesos de elaboración de semiconservas de peixes: guía práctica para o elaborador de conservas de produtos da pesca*, de María José Rodríguez Caeiro e IdeasPropias, 2005, Netbiblo.

### Obras colectivas 
* *Actas do Congreso *Manuel María, Literatura e Nación*: (A Coruña, 3-5 de novembro de 2005)*, 2009, Universidade da Coruña/AS-PG. Coedición con Pilar García Negro.

## Premios 
* Gañador do segundo premio Luísa Villalta na categoría de artigo xornalístico en 2006.
## Notas
Atraco perfecto

***Atraco perfecto*** é unha película dirixida por Stanley Kubrick en 1956, co título orixinal en inglés de ***The Killing***.

## Sinopse 
Johnny Clay (Sterling Hayden), despois de pasar cinco anos na cadea, decide dar o último golpe da súa vida: levar a recadación dun hipódromo, uns dous millóns de dólares. Selecciona meticulosamente os cinco homes que serán os seus colaboradores, e planea a estratexia do asalto cunha precisión insospeitada.

Na operación acompáñano o policía corrupto Randy Kennan (Ted De Corsia), Mike O'Reilly (Joe Sawyer), un home que necesita imperiosamente os cartos para curar a súa muller doente, George Peatty (Elisha Cook Jr.), un tipo pouco consistente que ve por todos lados pretendentes da súa atractiva muller Sherry (Marie Windsor), e Nikki Arane (Timothy Carey), un asasino profesional que debe disparar no hipódromo ao cabalo Relámpago Vermello, favorito para a sétima carreira.

Nese momento, grazas á confusión creada, a banda desvalixa a caixa forte onde están os cartos. Nikki morre polos disparos dun vixilante do aparcadoiro. Á parte diso o plan sae segundo o previsto, pero cando Johnny ten que levar os cartos ao grupo, a policía entra no local e ten lugar un cruzamento de disparos, polo que se dirixe ao aeroporto coa súa moza para dirixirse a Boston. Alí vense obrigados a facturar a maleta, e cando é transportada ao avión cae do vehículo, ábrese e os billetes comezan a voar. Canto están a escapar, son detidos pola policía.

## Historia 
A película ten varios puntos en común con *A xungla do asfalto* (John Huston, 1950), tamén protagonizada por Sterling Hayden. Nela planéase igualmente un "atraco perfecto", que tamén é frustrado de xeito absurdo para compracer a censura e que os "malos" sexan castigados.

A película utiliza un sistema narrativo non lineal, e desde os distintos puntos de vista de todos os protagonistas.

## Repartimento 
* Sterling Hayden como Johnny Clay
* Coleen Gray como Fay 
* Vince Edwards como Val Cannon 
* Jay C. Flippen como Marvin Unger
* Elisha Cook Jr. como George Peatty
* Marie Windsor como Sherry Peatty
* Ted de Corsia como Randy Kennan
* Joe Sawyer como Mike O'Reilly
* James Edwards como o empregado do aparcadoiro
* Timothy Carey como Nikki Arane
* Joe Turkel como Tiny
* Jay Adler como Leo o Usureiro
* Kola Kwariani como Maurice Oboukhoff
* Tito Vuolo como Joe Piano
* Dorothy Adams como Sr. Ruthie O'Reilly

## Notas
Les Paul

**Lester William Polfuss**, coñecido como **Les Paul**, nado o 9 de xuño de 1915 e finado o 12 de agosto de 2009, foi un guitarrista de jazz, country e blues, compositor, lutier e inventor estadounidense.

## Biografía 
### Formación 
Paul aprendeu por si mesmo a tocar a guitarra, e aínda que é coñecido principalmente polo jazz e a música popular, tivo unha carreira inicial na música country. 

### Traxectoria musical 
Nos anos 30 formou un grupo cun irmán de Chet Atkins, Rubard Reds & His Rubes, que logo sería o nome para un modelo de guitarra Les Paul. Nos anos 40 tivo grande éxito colaborando coa industria cinematográfica en Hollywood. Na década de 1950, el e a súa muller, cantante e guitarrista Mary Ford, gravaron numerosos discos, vendendo millóns de copias.

Trátase dunha das figuras máis importantes no desenvolvemento dos modernos instrumentos eléctricos e técnicas de gravación de son. Foi un pioneiro no desenvolvemento da guitarra eléctrica de corpo sólido; a Gibson Les Paul, que el axudou a deseñar, é dos seus modelos máis famosos, da gravación multipista, e de varios efectos de reverberación e eco. Os seus primeiros experimentos coa *overdubbing* (tamén coñecida como son sobre son), efectos de retardo (*delay*) como o retardo de cinta, o *phasing* e a gravación multipista foron dos primeiros en atraer atención xeneralizada. Os seus *licks*, *trills*, as secuencias de *chording*, as técnicas de *fretting* e a sincronización distinguírono dos seus contemporáneos e inspiraron a moitos guitarristas actuais. Tamén é un dos inventores do baixo eléctrico, aínda que existe controversia sobre iso, pois ao mesmo tempo estaban traballando sobre un instrumento similar Leo Fender e Paul Tutmarc.

### Homenaxes 
Entre os seus moitos honores, Paul é un dos poucos artistas cunha exposición permanente no Rock and Roll Hall of Fame. O museo da música tamén o nomea de xeito destacado no seu sitio web como un "arquitecto" e un "integrante clave" con Sam Phillips e Alan Freed. Paul é o único incluído tanto no Salón da Fama do Rock and Roll como no Salón da Fama dos Inventores Nacionais dos EEUU.

## Notas 
## Véxase tamén 
* http://www.lespaulfoundation.org  Páxina oficial
Pegging

miniatura|dereita|Ilustración da práctica do pegging.
O **pegging** é unha práctica sexual na que a muller penetra o ano do home cun dildo ou arnés. O neoloxismo (prestamismo do inglés) "pegging" deveu popular logo de aparecer no xornal *The Stranger*, na columna de sexo "*Savage Love*" de Dan Savage, e converteuse no gañador do concurso para decidir o nome da devandita práctica sexual.

## Notas
Luís Paradelo

**Luís Paradelo**, nado en Ponferrada en 1956, é un escritor galego.

## Traxectoria 
Leva vencellado toda a vida á cidade de Ourense. A plástica, o deseño, a música e a escritura constitúen os eixos da súa biografía. Desenvolveu os máis variados oficios, traballos e estudos en Ourense, Estados Unidos, Barcelona e Madrid. Na actualidade dedícase ao estudo da filosofía e á escrita.

## Obras 
### Narrativa 
* *Xelamonite*, 2006, Galaxia.
Abelán, Crecente, Crecente

**Abelán** é un lugar da parroquia de Crecente no concello pontevedrés de Crecente na comarca da Paradanta. Segundo o INE en 2010 tiña 21 habitantes (11 homes e 10 mulleres). Este lugar dista da capital do concello 0,5 quilómetros.

O topónimo **Abelán** é un fitónimo referido á abelá, o froito da abeleira.

## Lugares e parroquias 
### Lugares de Crecente 
### Parroquias de Crecente
O Abelán, Valeixe, A Cañiza

**O Abelán** é un lugar da parroquia de Valeixe no concello pontevedrés da Cañiza na comarca da Paradanta. 

Segundo o Instituto Galego de Estatística, en 2024 tiña 5 habitantes (2 homes e 3 mulleres), o que supón unha diminución con respecto a 2010, cando tiña 15 habitantes.

Este lugar dista da capital do concello 7,5 quilómetros.

## Toponimia 
O topónimo **O Abelán** é un fitónimo referido á abelá, o froito da abeleira.
## Lugares e parroquias 
### Lugares de Valeixe 
### Parroquias da Cañiza 
## Notas
O Abelán, Fornelos, Salvaterra de Miño

**O Abelán** é un lugar da parroquia de Fornelos, no concello pontevedrés de Salvaterra de Miño na comarca do Condado. Segundo o IGE, en 2022 tiña 57 habitantes (27 homes e 30 mulleres). Este lugar dista da capital do concello 7 quilómetros.

## Toponimia 
O topónimo **O Abelán** é un fitónimo referido á abelá, o froito da abeleira.

## Lugares e parroquias 
### Lugares de Fornelos 
### Parroquias de Salvaterra de Miño 
## Notas 
## Véxase tamén 
### Outros artigos 
* Lugares de Salvaterra de Miño
Abelán

Como topónimo **Abelán** é un fitónimo referido á abelá, o froito da abeleira. Pode referirse a:

;En Galiza
***Abelán**, lugar da parroquia de Crecente, no concello de Crecente;
***O Abelán**, lugar da parroquia de Valeixe, no concello da Cañiza;
***O Abelán**, lugar da parroquia de Fornelos, no concello de Salvaterra de Miño.

## Véxase tamén
### Outros artigos
***A Abelá**, lugar da parroquia da Rigueira, no concello de Xove;
***Abelao**, lugar da parroquia de Oca, no concello da Estrada.
Abelao, Oca, A Estrada

**Abelao** é un lugar da parroquia de Oca no concello pontevedrés da Estrada na comarca de Tabeirós - Terra de Montes. Segundo o INE en 2010 tiña 7 habitantes (4 homes e 3 mulleres).

Este lugar dista da capital do concello 10 quilómetros. O topónimo **Abelao** é un fitónimo referido á abelá, o froito da abeleira.

## Lugares e parroquias
### Lugares de Oca
### Parroquias da Estrada
## Véxase tamén 
### Outros artigos 
* Lugares da Estrada
### Bibliografía 
*
O Abelar

Como topónimo **O Abelar** refírese á abelá, o froito da abeleira. Pode referirse a:

;En Galiza
***O Abelar**, lugar da parroquia de Curtis, no concello de Curtis;
***O Abelar**, lugar da parroquia de Gondomar, no concello de Gondomar.

## Véxase tamén
### Outros artigos
O Abelar, Gondomar, Gondomar

**O Abelar** é un lugar da parroquia de Gondomar, no concello pontevedrés de Gondomar na comarca de Vigo. Segundo o INE en 2010 tiña 30 habitantes (14 homes e 16 mulleres). Este lugar dista da capital do concello 1 quilómetro.

O fitónimo **O Abelar** refírese á abelá, o froito da abeleira.

## Lugares e parroquias 
### Lugares de Gondomar 
### Parroquias de Gondomar
Provincia de Luanda

**Luanda** é a menor provincia de Angola, con 2.257&nbsp;km² de área. A súa poboación aproximada é de 5.000.000 habitantes. A súa capital é Luanda, a maior cidade e capital de Angola. Luanda é tamén a provincia de Angola máis industrializada e co maior crecemento económico, que se debeu ao feito de practicamente non ter sufrido directamente os efectos da guerra civil.

A provincia ten nove municipios que son: 
* Cacuaco
* Cazenga
* Ingombota
* Kilamba Kiaxi
* Maianga
* Rangel
* Samba
* Sambizanga
* Viana

Logo ten 37 comunas, que son: 
* Bairro Operário, Barra do Cuanza, Benfica e Mussulo, Cacuaco, Camama, Cassequel, Cazenga, Corimba, Da Ilha, Futungo de Belas, Golfe, Havemos de Voltar, Hoji Ya Henda, Kinanga, Margal, Neves Bendinha, Ngola Kiluange, Prenda, Ramiro, Rangel, Rocha Pinto, Sambizanga, Tala Hady, Terra Nova, Vila Estoril, Cuca, Ilha do Cabo, Patrice Lumuba, Maculusso, Kilamba Kiaxi, Palanca, Malanga, Samba, Funda, Quicolo, Viana, Calumbo.

## Clima e vexetación 
A provincia é semiárida de clima tropical quente e seco. A temperatura media anual da provincia sitúase entre os 25&nbsp;°C e os 26&nbsp;°C, cun máximo de 27&nbsp;°C, coincidindo co período das chuvias. Xullo e agosto son os meses máis frescos, especialmente no litoral, onde a temperatura descende un pouco abaixo dos 25&nbsp;°C. O clima da rexión está influenciado pola proximidade do mar — Corrente de Benguela — e, a pesar de non ser demasiado quente, é húmido.

Nas zonas non urbanas, a vexetación máis común son as gramíneas e poucas árbores, destacando o imbondeiro (*Adansonia digitata*).

## Véxase tamén 
### Ligazóns externas
* Páxina oficial
SMS (serie de televisión)

***SMS (Sin miedo a soñar)*** é unha serie de televisión transmitida por LaSexta. Previo á estrea da primeira tempada, o 7 de xullo do 2006, LaSexta emitiu un especial no que se incluían os 4 primeiros capítulos da serie. A partir do día 10 de xullo empezou a primeira tempada, que constou de 120 capítulos.

O día 29 de decembro de 2006 acabouse a primeira tempada e, sen ningún descanso na realidade, pero un mes despois na ficción, o 1 de xaneiro de 2007 empezou a segunda tempada, que se emitiu ata o 30 de marzo dese mesmo ano en LaSexta.

## Sinopse 
Conta a historia dun grupo de adolescentes de clase alta cuxa vida cambia bruscamente tras a chegada de Edu, un mozo de barrio. 
O contraste entre ambos os mundos, xunto coas relacións sentimentais do grupo de adolescentes, conforman o armazón dunha serie xuvenil que engade un novo elemento ao xénero: unha trama de suspense, ligada a un misterioso asasinato no que se ven envolvidos tres dos protagonistas. 
Ao longo dos capítulos, o público contemplará o nacemento dun grupo de música, a investigación do crime, un romance imposible e, en definitiva, a transformación da vida dunha cuadrilla de adolescentes que, con 16 anos, empezan a asomarse á vida.

## Elenco 
* Lola Marceli, como Cristina Gómez-De Iridutia
* Javier Albalá, como David Llorens
* Raúl Peña, como Eduardo Sánchez Díaz
* Amaia Salamanca, como Paula Dejardains Gómez-De Iridutia
* María Castro, como Lucía Jimeno
* Mario Casas, como Javi Llorens
* Aroa Gimeno, como Sonia Delgado Jarana
* Yon González, como Andrés
* Guillermo Barrientos, como Francisco Delgado Jarana
* Josep Linuesa, como Gonzalo
* Antonio Hortelano, como Juan
* Virginia Rodríguez, como Luisa
* María León, como Leticia
* Pablo Penedo, como Sebastián
* María Cotiello, como Eva
* Sergio Mur, como Pedro

## Véxase tamén 
### Ligazóns externas 
* SMS en IMDb.com
Tom Wilkinson

**Thomas Geoffrey Wilkinson**, nado en Leeds, Inglaterra, o 12 de decembro de 1948, é un actor. Foi nomeado dúas veces aos Premios Óscar polos seus papeis en *In the Bedroom* (2001) e *Michael Clayton* (2007). En 2009, gañou o Globo de Ouro e Premio Primetime Emmy ao mellor actor secundario nunha miniserie ou filme por interpretar a Benjamin Franklin en *John Adams*.

## Filmografía
* 1976 - *Smuga Cienia*
* 1984 - *Sakharov* (TV)
* 1984 - *Squaring the Circle* (TV)
* 1984 - *Bones*
* 1985 - *Wetherby*
* 1985 - *A Pocketful of Rye* (TV)
* 1985 - *Sylvia*
* 1986 - *Sharma and Beyond*
* 1988 - *The Woman He Loved* (TV)
* 1988 - *The Attic: The Hiding of Anne Frank* (TV)
* 1988 - *Shake Hands Forever* (TV)
* 1989 - *First and Last* (TV)
* 1990 - *Dr. Impostor* (Paper Mask)
* 1991 - *Prime Suspect* (TV)
* 1992 - *Underbelly* (TV)
* 1992 - *Resnick: Lonely Hearts* (TV)
* 1993 - *An Exchange of Fire* (TV)
* 1993 - *Resnick: Rough Treatment* (TV)
* 1993 - *In the Name of the Father*
* 1994 - *Prince of Jutland*
* 1994 - *A Business Affair*
* 1994 - *Priest*
* 1994 - *A Very Open Prison* (TV)
* 1994 - *Measure for Measure* (TV)
* 1994 - *All Things Bright and Beautiful*
* 1995 - *Sense and Sensibility*
* 1996 - *Eskimo Day* (TV)
* 1996 - *The Ghost and the Darkness*
* 1996 - *Crossing the Floor* (TV)
* 1997 - ''Smilla's Sense of Snow*
* 1997 - *The Full Monty*
* 1997 - *Oscar and Lucinda*
* 1997 - *Wilde*
* 1997 - *Jilting Joe*
* 1997 - *Cold Enough for Snow* (TV)
* 1998 - *The Governess*
* 1998 - *Rush Hour*
* 1998 - *Shakespeare in Love*
* 1999 - *Molokai: The Story of Father Damien*
* 1999 - *Ride with the Devil*
* 1999 - *David Copperfield* (TV)
* 2000 - *The Patriot*
* 2000 - *Essex Boys*
* 2000 - *Chain of Fools*
* 2001 - *In the Bedroom*
* 2001 - *Another Life*
* 2001 - *Black Knight*
* 2002 - *The Gathering Storm* (TV)
* 2002 - *The Importance of Being Ernest*
* 2002 - *Before You Go*
* 2002 - *An Angel for May*
* 2003 - *Normal* (TV)
* 2003 - *Girl with a Pearl Earring*
* 2004 - *If Only*
* 2004 - *Eternal Sunshine of the Spotless Mind*
* 2004 - *Stage Beauty*
* 2004 - *A Way through the Woods*
* 2004 - *Piccadilly Jim*
* 2004 - *Mr. Ripley's Return*
* 2004 - *A Good Woman*
* 2005 - *Batman empeza*
* 2005 - *The Exorcism of Emily Rose*
* 2005 - *Separate Lies*
* 2005 - *Ripley under Ground*
* 2006 - *The Last Kiss*
* 2006 - *The Night of the White Pants*
* 2007 - *Dedication*
* 2007 - *Michael Clayton*
* 2007 - *Cassandra's Dream*
* 2008 - *Jackboots on Whitehall* (voz)
* 2008 - *RocknRolla*
* 2008 - *John Adams* (TV)
* 2008 - *A Number* (TV)
* 2008 - *Recount* (TV)
* 2009 - *Valkyrie*
* 2009 - *Duplicity*
* 2009 - *44 Inch Chest*
* 2010 - *The Ghost Writer*
* 2011 - *The Green Hornet''

## Notas 
## Véxase tamén 
### Ligazóns externas 
*
Abeleda, A Grade, Chantada

**Abeleda** é un lugar da parroquia da Grade, no concello lugués de Chantada na comarca de Chantada. Tiña 12 habitantes no ano 2010 segundo datos do Instituto Nacional de Estadística, dos cales 6 eran homes e 6 eran mulleres. Segundo o INE en 2017 tiña 13 habitantes, 6 mulleres e 7 homes.

Este lugar dista da capital do concello 7 quilómetros.

## Toponimia 
O topónimo, un fitónimo, deriva do latín , co sufixo , co significado de abundancia de abelás.

## Notas 
## Lugares e parroquias 
### Lugares da Grade 
### Parroquias de Chantada
Abeleda, Sanguñedo, Verea

**A Abeleda** é un lugar da parroquia de Sanguñedo, no concello ourensán de Verea na comarca da Terra de Celanova. Tiña oito habitantes no ano 2020, dos cales catro eran homes e catro eran mulleres.

## Xeografía 
Este lugar dista da capital do concello 3,9 quilómetros pola estrada OU-0206.

O regato da Cernadela transcorre polo lugar.

## Toponimia 
O topónimo A Abeleda ten posiblemente a súa orixe etimolóxica na abeleira, viría designando unha masa arbórea desta especie. As abelás constituíron históricamente unha importante fonte de alimentos para os habitantes desta zona, tanto para consumo humano como para cebar ao gando.

## Lugares e parroquias 
### Lugares de Sanguñedo 
### Parroquias de Verea 
## Notas 
## Véxase tamén 
### Outros artigos 
* Lugares de Verea
David Seijo

**David Seijo Sanmiguel**, nado en Vilagarcía de Arousa o 25 de febreiro de 1983, é un actor galego.

## Traxectoria 
Recibiu formación completa no estudo Juan Carlos Corazza (2004-2009). Cursou diversos seminarios entre os que se poden destacar: *Roles y registros* con Catalina Lladó, *Técnica* con Manuel Morón, *Espacio escénico* con Jean Guy Lecat entre outros.

Desde mozo mostrou interese pola interpretación, involucrándose en proxectos teatrais e musicais. Logo de varios anos de estudo, trasládase á Coruña, lugar onde reside a súa familia paterna, para estudar Pedagoxía teatral.

Alí vincúlase a un grupo de comedia da arte chamada Estragón, co que representa varias funcións de teatro como *Mariones* ou *Muertos vivos*. Máis tarde márchase a Aviñón (Francia) para estudar Comedia da arte con Carlo Bosso e seminarios de pantomima e esgrima con Josef Markocki.

## Cinema 
No mundo do cine colaborou nas películas *León e Olvido* (2004) e *Rafael* (2008), ambas de Xavier Bermúdez e en televisión en *Rías Baixas* (1999) e *La Rosa de Alejandría* (2003).

Logo de terminar a diplomatura decide marchar a Madrid para formarse na escola para o actor Juan Carlos Corazza. Fai varias curtametraxes como *Cuando me recuerdes* e *Una vida a través del objetivo*, e anuncios de televisión como o de Seat Ibiza 25 aniversario e Spot McCain. Non se desvincula de Galicia representando en múltiples ocasións *Os berros do silencio*, obra ambientada nos naufraxios da Costa da Morte.

## Televisión 
### Series 
#### Personaxes fixos 
* *León e Olvido* (2004)
* *Rafael* (2008)
* *El barco* (2011-) - como Ramiro (Antena 3).
**Néboa* (2020) - como Cascudo (TVE).
**O sabor das Margaridas* (2020) - (TVG)

#### Personaxes episódicos 
* *Eva y Kolegas* (2008) - como matón (Antena 3).
* *Aída* (2010) - Telecinco.

### Curtametraxes 
* *Cuando me recuerdes* (2008).
* *Una vida a través del objetivo* (2010).
* *11* (2011).
Peter Brixtofte

**Peter Brixtofte**, nado o 11 de decembro de 1949, é un político dinamarqués condenado por corrupción.

## Traxectoria 
Foi membro do parlamento dinamarqués co partido Venstre (os liberais, de centro-dereita e dereita) dende 1973 até 1977, de 1979 a 1981, e durante o ano 1983 e finalmente de 1990 ao 8 de febreiro de 2005.

Brixtofte foi ministrro de finanzas dende o 19 de novembro de 1992 até o 24 de xaneiro de 1993. É coñecido principalmente polo seu cargo de alcalde de Farum, no norte de Selandia. Foi castigado con penas de cárcere a raíz dun importante escándalo de corrupción. En 2011 atopábase na prisión estatal de Horserød.

## Véxase tamén 
### Ligazóns externas 
* Biografía na páxina web do parlamento .
Mollarrabo, Cereixo, A Estrada

**Mollarrabo** é un lugar da parroquia de Cereixo, no concello pontevedrés da Estrada na comarca de Tabeirós - Terra de Montes. Sitúase a carón do Mollarrabo (Lagartóns).

## Lugares e parroquias
### Lugares de Cereixo
### Parroquias da Estrada
## Véxase tamén 
### Outros artigos 
* Lugares da Estrada
### Bibliografía 
*
Antonio Bilbatúa Zubeldía

**Antonio Bilbatúa Zubeldia**, nado en Sarria o 23 de maio de 1894 e fusilado en Vigo o 27 de agosto de 1936, foi un político e dirixente socialista galego de orixe vasca.

## Traxectoria 
Fillo de Tomás Bilbatúa Urien, traballador na construción das vías do ferrocarril, e Luisa Zubeldia Oraa. Cursou os primeiros estudos e o bacharelato en Madrid. Traballou de oficial de telégrafos e militou no PSOE. En xuño de 1915 aprobou as oposicións ao corpo de telegrafistas. Foi elixido deputado da Fronte Popular pola provincia de Pontevedra nas eleccións xerais de febreiro de 1936. Co golpe de Estado do 18 de xullo de 1936 foi detido en Vigo xunto a outros dirixentes de esquerda da cidade.
[miniatura|Antonio Bilbatúa xunto ao futbolista [Ramón González Figueroa|Ramón González na guerra do Rif (1921).]]
O 20 de agosto foi condenado a morte nun consello de guerra sumarísimo polo delito de traizón, e fusilado no camposanto de Pereiró unha semana despois xunto cos outros membros do Comité da Fronte Popular de Vigo: o seu irmán Demetrio, o alcalde Emilio Martínez Garrido, o alcalde de Lavadores José Antela Conde, e os deputados socialistas Enrique Heraclio Botana e Ignacio Seoane. Outro dos seus irmáns, Luís Bilbatúa Zubeldia, tamén foi asasinado polos falanxistas o 15 de setembro.

## Notas 
## Véxase tamén 
### Bibliografía 
*
Ignacio Seoane

**Ignacio Seoane Fernández**, nado en Ribadavia en 1900 e fusilado en Vigo o 27 de agosto de 1936, foi un sindicalista, político e dirixente socialista galego.

## Traxectoria 
Ignacio Seoane traballou de panadeiro e militou na UXT. Presidiu as Xuventudes Socialistas de Vigo en 1921. En 1929 pasou a militar na Agrupación Socialista de Vigo, da que foi vicepresidente durante a República. Nas eleccións xerais de 1936 foi elixido deputado pola provincia de Pontevedra pola Fronte Popular. Era membro do Comité da Fronte Popular de Vigo.

Logo do golpe de Estado do 18 de xullo de 1936 foi procesado por sedición militar e reclamado polo Xulgado Militar de Vigo mediante requisitoria o 2 de agosto; estaba enfermo e retirado no Concello de Cotobade, onde foi detido, participando na detención a Guardia cívica da que formaba parte Víctor Lis Quibén.

Foi condenado a morte o 20 de agosto nun consello de guerra sumarísimo polo delito de traizón, sendo fusilado unha semana máis tarde no camposanto de Pereiró con outros membros do Comité da Fronte Popular de Vigo, como o alcalde Emilio Martínez Garrido, o alcalde de Lavadores José Antela Conde e os deputados socialistas Enrique Heraclio Botana e Antonio Bilbatúa Zubeldía.

## Notas 
## Véxase tamén 
### Bibliografía 
* 

*
Antonio Carro Martínez

**Antonio Carro Martínez**, nado en Lugo o 3 de maio de 1923 e finado en Madrid o 10 de abril de 2020, foi un xurista e político galego.

## Traxectoria 
Antonio Carro era doutor en Dereito e licenciado en Ciencias Políticas e Económicas. Foi profesor de Dereito Político na Universidade de Madrid, substituíndo na cátedra a Fraga Iribarne,

Foi nomeado Fillo Predilecto da provincia de Lugo e Fillo Adoptivo de Santiago de Compostela, e fóronlles concedidas as grandes cruces do Mérito Civil, Sanidade, Cisneros, do Xugo e as Frechas e de Carlos III.

## Obra 
* *Derecho Político* (1965).
* *Reflexiones sobre aspectos actuales de la Función Pública Española* (1974).
* *El Estado y las Fuerzas Armadas* (1975).

## Notas 
## Véxase tamén 
### Bibliografía 
* 
### Outros artigos 
* Lista de deputados galegos no Congreso desde a Transición
### Ligazóns externas 
* Ficha en www.galegos.info.
* "Quién es quién en el nuevo Congreso de los Diputados", *ABC*, 24 de novembro de 1982 .
* "Directores generales de España", *ABC*, 23 de xuño de 1973 .
Milk

O termo **Milk** ("leite" en lingua inglesa) pódese referir a:

* ***Milk***, filme baseado na vida de Harvey Milk;
* **Milk Inc.**, grupo musical belga;
* "**Milk**", canción de Garbage;
* **Milk**, o nome de varios ríos.

Amais, como apelido pode referirse a:
* **Harvey Milk** (1930–1978), político estadounidense e activista gay;
* **Chris Milk**, produtor musical de EUA.
Borrelia

**Borrelia** é un xénero de bacterias da clase espiroqueta de forma espiralada, gramnegativa, que crece en medios sintéticos e enriquecidos. É un microorganismo microaerófilo. Ten endotoxinas como factor principal de virulencia. Causa enfermidades zoonóticas en humanos transmitidas principalmente polas carrachas e piollos, dependendo da especie. Existen 37 especies coñecidas das Borrelia.

## Véxase tamén 
### Outros artigos 
* Taxonomía bacteriana

### Ligazóns externas 
* Borrelia Microbe Wiki Page
Bryan Sykes

**Bryan Sykes**, nado o 9 de setembro de 1947 e finado o 10 de decembro de 2020, foi un profesor británico de xenética na Universidade de Oxford.

## Traxectoria 
Publicou a súa primeira pescuda sobre ADN de restos arqueolóxicos na revista *Nature* en 1989. Participou da pescuda do caso Ötzi (unha momia dos Alpes de Ötztal), así como da pescuda feita a persoas que pretendían ser membros da familia real dos Romanov. Sykes foi coñecido polos seus libros de ciencias e como fundador dunha firma de probas de xenética chamada *Oxford Ancestors*.

Así mesmo levou a cabo estudos sobre o celtismo.

## Véxase tamén 
### Ligazóns externas 
* *Ancient Britons come mainly from Spain*, no *Daily Mail* o 20 de setembro de 2006. 
* Oxford Ancestors website
Castros da provincia da Coruña

dereita|550px
Esta é unha listaxe dos 978 castros existentes na provincia da Coruña por comarcas, concellos e parroquias:

## Castros da Comarca da Coruña (98) 
## Castros da Comarca de Santiago (82) 
## Castros da Comarca de Ferrol (104) 
## Castros da Comarca de Bergantiños (91)
## Castros da Comarca da Barbanza (29)
## Castros da Comarca de Betanzos (78) 
## Castros da Comarca de Ordes (138)
## Castros da Comarca de Noia (32)
## Castros da Comarca de Eume (27) 
## Castros da Comarca de Fisterra (36)
## Castros da Comarca de Terra de Soneira (24)
## Castros da Comarca de Arzúa (69)
## Castros da Comarca do Sar (21)
## Castros da Comarca do Xallas (24)
## Castros da Comarca de Muros (8)
## Castros da Comarca do Ortegal (31) 
## Castros da Comarca da Terra de Melide (64)
## Castros da Comarca da Barcala (23)
## Notas 
## Véxase tamén 
### Outros artigos 
* Castros da provincia de Lugo
* Castros da provincia de Ourense
* Castros da provincia de Pontevedra
* Galería de imaxes de castros galegos
* Castros de Asturias

### Ligazóns externas
* Plan Básico Autonómico, cartografía e arqueoloxía (Activar selección de capas, afeccións, patrimonio cultural)
* SIOTUGA Sistema de Información de Ordenación do Territorio e Urbanismo de Galicia (Inventario municipal, concellos con PXOM)
Douglas SBD Dauntless

O **Douglas SBD Dauntless** foi un avión estadounidense usado na segunda guerra mundial. Foi o principal bombardeiro embarcado da US Navy na guerra contra o Xapón, e trátase esencialmente dunha mellora do Northrop BT-1 de 1935. O seu prototipo foi o SBT-2 de Northrop, pero entón a compañía foi mercada por Douglas e a súa primeira versión de serie foi denominada SBD-1, da que se entregaron 57 exemplares ao US Marine Corps en 1940. O SBD-2 tiña máis capacidade de combustible e un armamento máis pesado. Desta versión entregáronse 87 unidades á US Navy.

As versión máis producidas foron a SBD-3 (780 exemplares) que tiña un mellor armamento fixo; a SBD-4 (780) cun sistema eléctrico mellorado; a SBD-5 (3.025) con maior potencia; e a SBD-6 (461) tamén repotenciada. Outras variantes serían os A-24 e A-24A que eran versións do SBD-3 e 4 para a USAAF, e o Dauntless MkI, versión do SBD-6 para a Royal Navy británica.
## Véxase tamén
Arquipélago dos Chonos

O **arquipélago dos Chonos** é un arquipélago situado no océano Pacífico na rexión austral de Aisén Chile, ao sur do arquipélago das Guaitecas. Esténdese de norte ao sur ao longo de 120 millas cun ancho medio leste-oeste dunhas 30 a 40 millas, dende a parte sur das illas Guaitecas até a costa norte da península de Taitao. Debe o seu nome aos indíxenas chonos que poboaban estas illas en tempos do contacto cos europeos.

Esténdese de N-S ao redor de 193&nbsp;km. de largo cun largo medio E-O duns 48 a 64&nbsp;km., desde a parte sur das illas Guaitecas ata a costa norte da península de Taitao.

Debe o seu nome aos indíxenas chonos que poboaban estas illas en tempos do contacto cos europeos.

## Introdución 
miniatura|right|200px|O arquipélago de Chonos marcado en azul escuro, o archipíelago de Guaitecas en azul claro e o arquipélago de Chiloé marcado en vermello.
Está conformado por máis de mil illas, grandes e pequenas, separadas do continente polo seu lado oriental polas canles Moraleda e Costa. As máis extensas na parte norte do arquipélago son as illas Chaffers, Ipún, Guamblín, Stokes, Benjamín, Cuptana e Tránsito na parte central as illas James, Melchor e Vitoria e na parte sur as illas, Luz, Clemente, Rivero, Traiguén e Humos entre moitas outras.

Este numeroso conxunto de illas forma varias canles lonxitudinais como son as canles Pérez Norte e Pérez Sur e as canles Errázuriz, Alanta Chaffers e Utarupa. Entre as canles transversais temos as canles Tuamapu, King, Ninualac, Darwin e Pulluche que unen o océano Pacífico coa canle Moraleda.

Administrativamente as súas illas pertencen á Provincia de Aisén da Rexión de Aisén do Xeneral Carlos Ibáñez del Campo. As illas non están permanentemente habitadas, pero no verán son frecuentadas por unha poboación flotante de madeireiros e pescadores procedentes do arquipélago de Chiloé.

Desde hai aproximadamente 6.000 anos as súas costas foron habitadas por indíxenas canoeiros, antecesores do pobo chono. A fins do século XVIII este pobo desaparecera.

## Xeografía 
O arquipélago dos Chonos esténdese desde a parte sur das illas Guaitecas ata a costa norte da península de Taitao, da cal está separado polo canle Pulluche, a boca Wickham e a baía Anna Pink. No seu eixe N-S mide aproximadamente 193&nbsp;km. cun largo medio de 48 a 64 millas en dirección E-W.

Polo seu lado leste corren as canles Moraleda e Costa que o separan do continente. As illas do seu parte occidental están bañadas polas augas do océano Pacífico.

## Notas
## Véxase tamén
### Outros artigos
### Ligazóns externas
* Clima rexión Aisén  
* Directorio Mundial de illas
O Chazo, Abanqueiro, Boiro

**O Chazo** é un lugar da parroquia de Abanqueiro no concello coruñés de Boiro na comarca do Barbanza. Segundo o Instituto Nacional de Estadística en 2010 tiña 65 habitantes (30 homes e 35 mulleres). Atópase a 3 quilómetros da capital do concello.

## Patrimonio
Capela da Virxe do Carme.

## Lugares e parroquias
### Lugares de Abanqueiro
### Parroquias de Boiro
## Notas
## Véxase tamén
### Outros artigos
*Lugares de Boiro
Graso, Abanqueiro, Boiro

**Graso** é un lugar da parroquia de Abanqueiro no concello coruñés de Boiro na comarca do Barbanza. Tiña 200 habitantes no ano 2010 segundo datos do Instituto Nacional de Estadística, dos cales 99 eran homes e 101 eran mulleres.

## Lugares e parroquias
### Lugares de Abanqueiro
### Parroquias de Boiro
Teatro Galán

O **Teatro Galán** foi unha sala de teatro situada no barrio do Ensanche da cidade de Santiago de Compostela, na esquina da rúa Gómez Ulla coa rúa Pérez Constanti.

Comezou a súa andaina por vez primeira no ano 1993, participando na promoción das artes escénicas e visuais, ata o seu peche en 2006.

En 2024, tras ser reformado, abriron no edificio 24 apartamentos turísticos da empresa Limehome.

## Véxase tamén 
### Bibliografía 
* 
*
Brewster F2A Buffalo

O **Brewster F2A Buffalo** foi un caza estadounidense usado durante a segunda guerra mundial. Comezou a desenvolverse no verán de 1935 e realizou o seu primeiro voo o 2 de decembro de 1937. O Buffalo gañou unha competición contra o Grumman F4F Wildcat en 1939 para converterse no primeiro caza monoplano da US Navy, entrando en servizo en xuño de 1939. Aínda que era superior ao Grumman F3F biplano ao que substituíu e aos primeiros F4F, o Buffalo xa era obsoleto cando os Estados Unidos entraron na guerra, sendo inestable e moi pesado, especialmente en comparación co Mitsubishi A6M Zero xaponés.

A súa primeira versión, a F2A-1 non se considerou axeitada para o servizo embarcado, e todos os exemplares agás 11 foron cedidos a Finlandia a principios de 1940. Os 43 aparellos cedidos foron substituídos polo mesmo número de F2A-2, que tiña un motor máis potente e algunha mellora máis. A súa principal variante de serie sería a F2A-3, que viña equipada con blindaxe, polo que as súas prestacións operacionais se viron bastante minguadas.

Ademais dos que entraron en servizo cos Estados Unidos, construíronse ao redor de 300 exemplares como cazas terrestres para Bélxica, as Indias Orientais Neerlandesas e o Reino Unido. Os fineses foron os que máis éxitos conseguiron cos seus Buffalos, voándoos en combate contra os cazas soviéticos con excelentes resultados. Durante a guerra de Continuación de 1941-1944, os B-239 (o F2A-1 desnavalizado) operados pola Forza Aérea de Finlandia demostraron ser capaces de enfrontarse en destruír á meirande parte dos modelos de cazas soviéticos usados contra Finlandia nesa época, e na primeira fase do conflito derrubaron 32 avións soviéticos por cada B-239 perdido, producindo 36 ases co Buffalo.

En decembro de 1941, Buffalos operados por forzas aéreas da Commonwealth británica (B-339E) e dos Países Baixos (B-339C/D) no Sueste Asiático sufriron importantes perdas en combate contra os A6M Zero e os Nakajima Ki-43 "Oscar" da Armada do Xapón. O británicos intentaron alixeirar os seus Buffalo quitando munición e combustible, e instalando canóns máis lixeiros para mellorar o seu rendemento, aínda que non conseguiron moita diferenza. Tras os primeiros enfrontamentos, os neerlandeses baleiraron a metade da munición e do combustible das ás, o que permitiu aos seus Buffalo (e aos seus Hurricane) poder enfrontarse aos Oscar.

## Notas 
## Véxase tamén
### Bibliografía 
* Boer, P.C. *Het Verlies van Java* (in Dutch). Amsterdam: De Bataafsche Leeuw, 2006. .
* Ethell, Jeff. *The Victory Era in Color!* Reiman Publications, 1995. ISBN 9780898211276.
* Neulen, Hans Werner. *In the Skies of Europe.* Ramsbury, Marlborough, UK: The Crowood Press, 2000. .
* Stenman, Kari e Andrew Thomas. *Brewster F2A Buffalo Aces of World War 2* (Aircraft of the Aces). Botley, Oxford, UK: Osprey Publishing, 2010. .
* Wheeler, Barry C. *The Hamlyn Guide to Military Aircraft Markings.* Londres: Chancellor Press, 1992. .
Leopoldo López Rego

**Hilario Leopoldo López Rego**, nado en Foz o 26 de febreiro de 1935 e finado en Miñortos (Porto do Son) o 20 de febreiro de 2010, foi un avogado, político e relixioso galego, militante de esquerdas e nacionalista galego.

## Traxectoria 
En 1966 recalou como frade nun colexio da cidade da Coruña. En 1975, no tardofranquismo, foi detido por acumular propaganda política no Convento dos Pais Pasionistas de Melide. Foi concelleiro de Melide ao encabezar a candidatura do BN-PG (1979-83). Temos a este respecto un testemuño seu na revista  Encrucillada. Preguntado sobre os motivos de presentarse ás eleccións muncipais de Melide, Leopoldo respondeu: "A miña liña de comportamento dende hai anos baséase tanto na miña condición de home galego e home de fe, tratando que estes dous campos non se fagan antagónicos. A motivación que resume e engloba todo, é unha “motivación ética”. Sinto que a miña conciencia política e maila fe en Xesús de Nazaret non me permiten quedar á marxe deste pobo que arela ser el mesmo e ceibe”.

Nas eleccións de 1979 foi candidato ao Senado de España polo Bloque Nacional Popular Galego. Na década de 1980 deixou os hábitos e aprobou unha oposición a secretario de concellos (Laza, A Baña, Carnota, Oza dos Ríos, Lousame ou Melide).

Foi afiliado do Sindicato Labrego Galego. 

O 28 de setembro de 2013 foi a II Homenaxe aos Cristiáns e Cristiás comprometidas co país, na Eira da Xoana (entre Melide a Agolada), organizada por ADEGA. Ali hai un monólito coa imaxe de Leopoldo López Rego. 

## Notas